Nemzeti Pedagógus Kar

2021.03.04. NPK Pest megye - ONLINE szakmai konferencia
2021-03-04 14:00 - 16:30 (UTC+2)
Tisztelt Kolléga!
A Nemzeti Pedagógus Kar Pest megyei területi szerve 2021. március 4-én (csütörtök) 14:00 ONLINE konferenciát rendez, melyre szeretettel várjuk jelentkezését!
Az online konferenciát a Microsoft Teams platformon keresztül valósítjuk meg.
A regisztrációt követően a kapcsolódáshoz szükséges elérhetőséget e-mailben küldjük meg.
TÉMA: HOGYAN TOVÁBB OKTATÁS?
Kerekasztal beszélgetés a digitális munkarend tapasztalatairól
A KONFERENCIA ELŐADÓIHOZ INTÉZETT KÉRDÉSEIKET KÉRJÜK, HOGY SZÍVESKEDJENEK ELŐZETESEN ELKÜLDENI AZ IGAZGATO@TIG-GODOLLO.HU LEGKÉSŐBB 2021. MÁRCIUS 1.-IG
2020. tavaszán a koronavírus-járvány okozta rendkívüli helyzet alaposan megváltoztatta a körülöttünk levő világot, hatással volt – és van azóta is – életünk szinte minden területére. Ez alól az iskola sem volt kivétel. Az oktatásban március 16-tól elrendelt, majd november 11-től részlegesen újra bevezetett digitális munkarend óriási feladat elé állította az oktatás minden szereplőjét: a tanulókat, a tanárokat, intézményvezetőket, magát az oktatáspolitikát, sőt a szülőket is.
Talán már látszik a fény az alagút végén, és mindenképpen érdemes áttekinteni a digitális munkarend tapasztalatait, az összegzés, a tanulságok levonása feltétlenül hasznos lehet a digitális munkarend utáni iskolai élet hatékony szervezésének szempontjából is.
A digitális munkarend tapasztalatairól szóló kerekasztal beszélgetés a digitális oktatás elismert szakértőinek és a napi szinten a frontvonalon küzdő gyakorló pedagógusok részvételével arra keresi a választ, hogy egyrészt hogyan lehetne jobban felkészülve, a modern pedagógia szélesebb körű felhasználásával és jobb eszközellátottsággal hatékonyabbá tenni a tanulást, ha esetleg újra be kell zárni az iskolákat. Másrészt a digitális munkarend alatt szerzett tapasztalatok birtokában a beszélgetés szeretne olyan információkkal, ötletekkel módszerekkel és jó gyakorlatokkal is szolgálni, amelyek a jelenléti oktatásban is jól támogathatják a technológiát használó pedagógusok munkáját.
A kerekasztal beszélgetés során a meghívottak az alábbi kérdésköröket érintik majd:
Az oktatási intézményeknek rendkívül gyorsan kellett átállni a digitális oktatási formára 2020. március 16-án.

Mennyire voltak erre felkészülve az intézmények a digitális munkarendre?
Mi jelentette a legnagyobb problémát, a legkomolyabb kihívást a tanulók, a pedagógusok, intézmények és szülők számára?
Mennyiben hasznosultak a 2020. tavaszán szerzett tapasztalatok a 2021. őszén újra, de akkor már csak részlegesen bevezetett digitális munkarendben való működés során?

Számos helyről kaptak támogatást a pedagógusok és intézmények a digitális munkarendben folyó munka támogatására.

Milyen támogatásra számíthattak az intézmények, a pedagógusok, tanulók és szülők a digitális munkarendben történő munkavégzéshez?
A kínálkozó lehetőségek közül melyek bizonyultak igazán hatékonynak az új tanítási-tanulási szituációban?

A technológia korábbiaknál intenzívebb használatának minden bizonnyal pozitív hatása volt a pedagógusok és tanulók felkészültségére, digitális kompetenciájára, a tanulási és tanítási módszerek sokszínűvé tételére.

Hogyan lehet biztosítani azt, hogy a megszerzett ismeretek és módszerek – lehetőség szerint továbbfejlesztve – továbbra is szolgálják a hatékony tanulást?
Vajon a távolléti digitális oktatás mely elemeit érdemes átemelni a jelenléti oktatásba?
Mit üzenhetünk ma a pedagógusoknak, a tanulóknak és a szülőknek?

PROGRAM

14:00 – 14:10 Köszöntő
Fábián Bertalan megyei területi elnök
Nemzeti Pedagógus Kar

14:10 – 14:25 Tájékoztatás a 2021. évi országos NPK választásokról
Horváth Péter elnök
Nemzeti Pedagógus Kar

14:25 – 16:25 Kerekasztal beszélgetés a digitális munkarend tapasztalatairól
Salánkiné Knopfler Szilvia mesterpedagógus, mentortanár
dr. Főző Attila László digitális pedagógiai szakértő
Jánossy Zsolt digitális pedagógiai szakértő
Fábián Bertalan gimnázium igazgató, mesterpedagógus
Horváth Péter elnök, Nemzeti Pedagógus Kar

16:25 – 16:30 Zárszó
Fábián Bertalan megyei területi elnök
Nemzeti Pedagógus Kar
